Valentino er frægur fyrir glæsikjóla sína en ekki síður fyrir að vera sá fatahönnuður sem metur kvenleg form . Valentino Garavani þráði það heitast af öllu þegar hann var barn að klæða fegurstu konur heims í falleg föt . Hann óx upp og draumurinn rættist . Valentino er frægur fyrir glæsikjóla sína en ekki síður fyrir að vera sá fatahönnuður sem metur kvenleg form og hannar með þau í huga . Valentino með Gwyneth Paltrow en þau eru góðir vinir . Í gegnum tíðina eignaðist hann vináttu margra glæsikvenna . Það nægir að telja upp nöfn eins og Audrey Hepburn , Elizabeth Taylor , Jacqueline Kennedy , Jennifer Aniston , Gwyneth Paltrow og Elizabeth Hurley en fyrir allar þessar konur skóp hann glæsikjóla sem þær skörtuðu á rauða dreglinum . Ritstjórar tískutímarita hafa enda oft lýst því yfir að sú sem klæðist Valentino á Golden Globe , Óskarnum eða öðrum stórum Hollywood-samkomum lendi aldrei á lista yfir þær verst klæddu . Hann er ekki hvað síst þekktur fyrir hárauðan lit sem á síðum tískublaðanna er gjarnan kallaður Valentino-rauður . Kjólarnir eru einnig iðulega dásamlega skreyttir útsaumi , pallíettum , perlum og öðrum fíneríi sem auðvitað er handsaumað á . Valentino er rómatískur og það endurspegla fötin hans sannarlega . Hann kunni einnig að meta glæsileg módel og meðal þeirra sem fengu fyrst að njóta sín á sýningarpöllunum hjá honum voru Naomi Campbell , Claudia Schiffer og Eva Herzigova . Þær héldu allar tryggð við hann allan starfsferil sinn og gengu á síðustu sýningu hans árið 2007 í Musée Rodin in Paris . Valentino Clemente Ludovico Garavani fæddist 11. maí árið 1932 í Voghera í Lombardi-héraði á Ítalíu . Hann hóf ungur störf í tískuiðnaðnum og lærði af ýmsum hönnuðum sem unnu í nágrenninu en þar á meðal var frænka hans Rosa . Hann hóf formlega menntun í École des Beaux-Arts og Chambre Syndicale de la Couture Parisienne á sjötta áratugnum . Hér gefur að líta brot af því úrvali glæsikjóla sem Valentino hefur hannað . Í miðjunni sést leikkonan Kate Bosworth í einstaklega fallegum Valentino-kjól . Hann hélt aftur heim til Ítalíu árið 1959 og á göngu eftir Via Veneto ári síðar hitti hann Giancarlo Giammetti . Eftir það voru þeir óaðskiljanlegir og arkitektinn Giancarlo aðstoðaði mann sinn oftar en ekki við störf sín . Valentino fékk Neiman Marcus-tískuverðlaunin árið 1967 . Hann og Giancarlo ráku fyrirtæki sitt allt til ársins 1998 þegar þeir seldu það fyrir um það bil 300 milljónir dollara . Síðan hafa þeir ferðast um heiminn milli þess sem þeir hvíla sig á einu af fimm heimilum sínum sem staðsett eru í jafnmörgum löndum eða sigla um á snekkju sinni . Aðalmynd : Valentino með Anne Hathaway en hún er mikill aðdáandi hans og klæðist gjarnan kjólum hans þegar hún mætir á stóra viðburði . Texti / Steingerður Steinarsdóttir